ମୁଳପ୍ରଶ୍ନ ହେଉଛି, ଏହାର ଆବଶ୍ୟକତା କଣ ଥିଲା । ଯେଉଁ ବ୍ୟକ୍ତିଜଣଙ୍କ ଏଭଳି ମିଛ ଖବର ଫେସବୁକରେ ପୋଷ୍ଟ କରିଥିଲେ, ତାଙ୍କର ଉଦ୍ଦେଶ୍ୟ କଣ ସାଧିତ ହେଲା? କାହାଠାରୁ ଶୁଣିଦେଇ ଏଭଳି ପୋଷ୍ଟ କରିବାର ପ୍ରଭାବ କଣ ହେବ, ତାକୁ ନେଇ ବୋଧେ ସେ କଳ୍ପନା ବି କରିନଥିବେ । କିନ୍ତୁ ତାଙ୍କର ଗୋଟିଏ ପୋଷ୍ଟ ଯେ, ଜୟୀରାମଙ୍କ ମନକୁ କେତେ ପୀଡା ଦେଇଥିବ ଆଉ ଏହି ଖବର ଶୁଣି ତାଙ୍କ ପ୍ରଶଂସକଙ୍କ ମନରେ କେତେ ଆଘତ ଲାଗିଥିବ, ତାହା ଏହି ଫେକ ପୋଷ୍ଟ କରିଥିବା ବ୍ୟକ୍ତି କଦାପି ବୁଝିପାରିବେ ନାହିଁ । ଯଦି ବୁଝିଥାନ୍ତେ ତେବେ ଗୋଟିଏ ପୋଷ୍ଟ କରିବା ଆଗରୁ ଅନକ ଦିଗରୁ ଚିନ୍ତା କରିଥାନ୍ତେ । ଫେସବୁକରେ ଏହାକୁ ଗୋଟିଏ ଉଦାହରଣ ଭାବେ ଦେଖାଯାଇପାରେ, ହେଲେ ଫିଦିନ ଏହି ଫେକ ପୋଷ୍ଟର ତାଲିକା ଲମ୍ବା । ଯିଏ ଯାହା ପାରିଲା ଲେଖୀଲା, ଯିଏ ଯାହାକୁ ପାରିଲା ଗାଳିଗଲା, ଯିଏ ଯାହାର ଚାହିଁଲା ଚରିତ୍ର ସଂହାର କଲା । ଏହା ହେଉଛି ଆଜିର ଦିନରେ ସୋସିଆଲ ମିଡିଆର ଚେହେରା । ସମୟ ସହ ତାଳଦେଇ ଯେତେବେଳେ ସବୁ କିଛି ବଦଳୁଛି, ସେତେବେଳେ ସୋସିଆଲ ମିଡିଆ ପଛରେ ବା ରହିବ କାହିଁକି? ରାଜନୀତି ଠାରୁ ଆରମ୍ଭ କରି ସାମାଜିକ ଦିଗ ଯାଏଁ, ମାଳ ମାଳ ଫେକ ପୋଷ୍ଟ ଆଜିର ଦିନରେ ଲୋକଙ୍କ ବିବ୍ରତ କରୁଛି, ଆଉ ଜଣେ ଦ୍ୱନ୍ଦ୍ୱ ଭିତରକୁ ଆସୁଛି ଯେ, କାହାକୁ ବିଶ୍ୱାସ କରିବ ଆଉ କାହାକୁ ନୁହେଁ ।